text: 22 ліпень 2010, 19:23
  Судовы вырак віцебскі актывіст атрымаў поштаю. Але позвы на працэс, паводле ягоных слоў, ён не атрымліваў
  Судзьдзя Першамайскага райсуду Валянціна Кісьмярошкіна прызнала Алеся Галаваня вінаватым паводле адміністрацыйнага артыкула 22.9 і прысудзіла актывісту штраф памерам 25 базавых велічынь за незаконны распаўсюд друкаваных выданьняў.
  Здарэньне, якое стала прадметам судовага разгляду, адбылося 4-га траўня. Як распавёў Алесь Галавань, яго затрымалі на праспэкце Будаўнікоў, дзе ён раздаваў мінакам выданьні стваранай партыі БХД. У Першамайскім РАУС спачатку ня сталі складаць пратаколу, бо міліцыянты заўважылі, што бюлетэні "Весьнік" і "Беларуская хрысьціянская дэмакратыя" маюць належныя выходныя дадзеныя. Тым ня менш друкаваную прадукцыю ў актывіста забралі — нібыта для вывучэньня зьместу.
  8-га чэрвеня стала вядома, што пратакол за незаконны распаўсюд друкаванай прадукцыі ўсё ж складзены і нават перададзены ў суд. Позву, кажа Алесь Галавань, за гэтыя паўтара месяца належным чынам яму так і не ўручылі. Таму візыт паштара, які перадаў судовую пастанову, стаў нечаканасьцю.
  Паводле судовага рашэньня актывіст стваранай партыі БХД ня толькі мусіць выплаціць 875 тысяч штрафу: усе выданьні, забраныя ў пастарунку, міліцыянты абвясьцілі сканфіскаванымі, і ўладальніку іх ня вернуць.